"TIM" serà l'album pòstum d'Avicii - Flaix FM
"TIM" serà l'album pòstum d'Avicii
Falten escassos dies perquè es compleixi el primer aniversari de la mort d'un dels DJ's i productors més estimats de l'actualitat. Avicii va marxar el 20 d'abril del 2018 i amb ell un munt de cançons a mitges. Per sort, la familia ha confirmat que hi haurà un àlbum pòstum amb totes les melodies que el suec va deixar perquè consideren que així ho voldria ell.
Seran un total de 16 cançons que veuran la llum el 6 de juny, tot i que la primera d'elles, anomenada "SOS", la podrem sentir el proper dimecres 10 d'abril. Així s'ha confirmat amb un video que s'ha publicat aquest cap de setmana on apareix el pare de Tim Bergling (nom real d'Avicii) i les persones que han fet possible aquest àlbum. S'anomenarà TIM i els beneficis es destinaran a la Fundació Tim Bergling, la qual té com a finalitat prevenir el suïcidi i treballar en el camp de les malalties mentals, tal i com et vam explicar fa unes setmanes.
Aquest serà el tercer àlbum d'Avicii, després de True (2013) amb "Wake Me Up" o "Hey Brother" i Stories (2015) amb "Waiting For Love" i "Broken Arrows". No tenim cap mena de dubte que TIM ens portarà grans melodies i cançons que no perdran una essència única que Bergling va crear i que l'ha acompanyat durant tota la seva trajectòria.